
LIETUVOS RESPUBLIKOS SEIMO
EKONOMIKOS KOMITETAS

PAGRINDINIO KOMITETO PAPILDOMA IŠVADA 

DĖL GAUTŲ NAUJŲ PASTABŲ IR PASIŪLYMŲ 

DĖL LIETUVOS RESPUBLIKOS ENERGIJOS VARTOJIMO EFEKTYVUMO DIDINIMO ĮSTATYMO NR. XII-2702 PAKEITIMO
ĮSTATYMO PROJEKTO Nr. XVP-235(2)

2025-06-04  Nr. 108-P-38 
Vilnius

1. Komiteto posėdyje (mišriu būdu) dalyvavo:  Komiteto pirmininkas Saulius Bucevičius, Komiteto pirmininko pavaduotoja Birutė Vėsaitė,  Komiteto nariai: Arvydas Anušauskas, Andrius Bagdonas, Viktoras Fiodorovas, Ilona Gelažnikienė, Robertas Kaunas, Dainius Kreivys, Aušrinė Norkienė, Jekaterina Rojaka, Tadas Sadauskis, Rimantas Sinkevičius.
Komiteto vedėja Raimonda Danė, patarėjai: Rasa Ona Duburaitė, Laura Jasiukėnienė, Irina Jurkšuvienė, Darius Šaltmeris, padėjėja Zita Jodkonienė, vyr. specialistas Juozas Butė.
Kviestieji asmenys: Energetikos viceministrė Edita Gudauskienė, Energetikos ministerijos Energinio efektyvumo politikos grupės vadovas Mindaugas Stonkus, Energetikos ministerijos Energijos efektyvumo politikos grupės patarėjas Kęstutis Šukvietis.
2. Seimo kanceliarijos Teisės departamento išvados ir kitų ekspertų pasiūlymai:
	Eil.
Nr.
	Pasiūlymo teikėjas, data
	Siūloma keisti
	Pastabos
	Pasiūlymo turinys
	Komiteto  sprendimas
	Argumentai, 
pagrindžiantys sprendimą

	
	
	str.
	str. d.
	p.
	
	
	
	

	1.
	Seimo kanceliarijos Teisės departamentas, 
2025-05-26
	4
	5
	
	N
	Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas.
1. Dėl projekto 3 straipsnyje nauja redakcija išdėstyto Energijos vartojimo efektyvumo didinimo įstatymo (toliau – keičiamas įstatymas) 4 straipsnio 5 dalies nuostatos, kurioje nustatoma pareiga viešiesiems ar ūkio subjektams, šio straipsnio 1 dalyje nustatyta tvarka priimantiems planavimo, politikos ir investicijų sprendimus, kasmet ne vėliau kaip iki kovo 1 d. energetikos ministro įgaliotai institucijai ar įstaigai pateikti informaciją apie energijos vartojimo efektyvumo didinimo pirmumo principo įgyvendinimą ir taikymą praėjusiais kalendoriniais metais, laikomės nuomonės, išdėstytos Teisės departamento 2025 m. balandžio 8 d. išvados Energijos efektyvumo didinimo įstatymo projektui (reg. Nr. XVP-235) 14 pastaboje. Atsižvelgiant į tai, kad projekte nustatytas įpareigojimas teikti atitinkamą informaciją įsigaliotų tik 2025 m. spalio 1 d., t. y. kalendorinių metų ketvirtą ketvirtį, manome, kad tokia informacija turėtų būti pradėta teikti 2027 m. kovo 1 d., t. y. už 2026 kalendorinius metus, todėl atitinkama nuostata turėtų būti papildytas projekto 4 straipsnis. Priešingu atveju galėtų būti pažeistas teisės aktų negaliojimo atgal principas.
	Pritarti
	1. Siūlome įstatymo projekto 4 straipsnį papildyti 5 dalimi: „5. Šio įstatymo 3 straipsnyje išdėstyto Energijos vartojimo efektyvumo didinimo įstatymo 4 straipsnio 5 dalyje nurodytą informaciją viešieji subjektai ar ūkio subjektai energetikos ministro įgaliotai institucijai ar įstaigai pirmą kartą teikia iki 2027 m. kovo 1 d. už nuo 2025 m. spalio 1 d. likusią 2025 kalendorinių metų dalį ir už 2026 kalendorinius metus.“
2. Buvusias įstatymo projekto 4 straipsnio 5–11 dalis atitinkamai laikyti 6–12 dalimis.

Balsavimo rezultatai:
Pritarta bendru sutarimu (dalyvavo 12 komiteto narių).

	2.
	Seimo kanceliarijos Teisės departamentas, 
2025-05-26
	7
	7
	
	
	2. Projekto 3 straipsnyje nauja redakcija išdėstyto keičiamo įstatymo 7 straipsnio 7 dalyje prieš žodžius „Aplinkos ministerijos“ įrašytini žodžiai „Lietuvos Respublikos“.

	Pritarti
	Siūlome patikslinti įstatymo projekto 3 straipsnyje išdėstyto Energijos vartojimo efektyvumo didinimo įstatymo (toliau – EVEDĮ) 7 straipsnio 7 dalį ir ją išdėstyti taip: „7. Siekiant užtikrinti tinkamą šio straipsnio 3 dalyje nurodytos pareigos įgyvendinimą, taip pat siekiant užtikrinti, kad suinteresuotiems subjektams dėl jų galimybių pasiūlyti pastatų atnaujinimo paslaugas būtų viešai prieinama informacija apie pastatus, kuriuose savo veiklą vykdo viešieji subjektai, energetikos ministras patvirtina ir viešai skelbia Energetikos ministerijos interneto svetainėje šildomų ir (arba) vėsinamų pastatų, kurie nuosavybės teise priklauso valstybės lygmens viešiesiems subjektams arba kurie yra jų naudojami ir kurių naudingasis plotas yra didesnis kaip 250 m2, sąrašą, o aplinkos ministras patvirtina ir viešai skelbia Lietuvos Respublikos aplinkos ministerijos interneto svetainėje šildomų ir (arba) vėsinamų pastatų, kurie nuosavybės teise priklauso savivaldybių lygmens viešiesiems subjektams arba kurie yra jų naudojami ir kurių naudingasis plotas yra didesnis kaip 250 m2, sąrašą.“

Balsavimo rezultatai:
Pritarta bendru sutarimu (dalyvavo 12 komiteto narių).

	3.
	Seimo kanceliarijos Teisės departamentas, 
2025-05-26
	24
	2
	7
	
	3. Pagal projekto 3 straipsnyje nauja redakcija išdėstyto keičiamo įstatymo 24 straipsnio 2 dalies 7 punktą Valstybinės energetikos reguliavimo tarybos, atlikusios pažeidimo nagrinėjimo procedūrą ir kitus įstatyme nustatytus veiksmus, sprendime turi būti nurodyta „kaip nustatyta atsakomybė už pažeidimą pagal šio įstatymo 25 straipsnį“. Projekto nuostata tikslintina, nes neaišku, kas turima mintyje.
	Pritarti
	Siūlome patikslinti įstatymo projekto 3 straipsnyje išdėstyto EVEDĮ 24 straipsnio 2 dalies 7 punktą ir jį išdėstyti taip:
„7) šio įstatymo straipsnis, nustatantis atsakomybę už pažeidimą šio įstatymo 25 straipsnio 2 dalies atitinkamas punktas, nustatantis atsakomybę už šio įstatymo pažeidimą;“.

Balsavimo rezultatai:
Pritarta bendru sutarimu (dalyvavo 12 komiteto narių).

	4.
	Seimo kanceliarijos Teisės departamentas, 
2025-05-26
	4
	2
	
	
	4. Atsižvelgiant į tai, kad projekto 1 ir 2 straipsniu atlikti keičiamo įstatymo pakeitimai yra tarpusavyje susiję, projekto 4 straipsnio 2 dalis tikslintina, nustatant vienodą šių straipsnių įsigaliojimo datą, t. y. vietoj formuluotės „šio įstatymo 1 straipsnis“ įrašytina formuluotė „šio įstatymo 1 ir 2 straipsniai“.
	Pritarti
	Siūlome patikslinti įstatymo projekto 4 straipsnio 2 dalį ir ją išdėstyti taip: „2. Šio įstatymo 1 ir 2 straipsniai įsigalioja 2025 m. rugpjūčio 1 d.“

Balsavimo rezultatai:
Pritarta bendru sutarimu (dalyvavo 12 komiteto narių).




Komiteto pirmininkas											Saulius Bucevičius

